Үләнче Фирая Захарова: "Дару үләннәре турында күбрәк белгән саен, ныграк курка башлыйсың"

	Табигатьнең уянган, җанланган чагы. Дару үләннәре белән дәвалаучылар бу вакыттан файдаланып калырга киңәш итә. Үләннәрне җыяр өчен иң кулай ай нәкъ менә май икән. “Дару үләннәренең яфракларын, тамырын, орлыгын җыйсаң, сәламәтлекне ныгыту өчен алар менә дигән табигый дару булачак”, — ди үләнче Фирая Захарова. Майда нинди үләннәрне җыярга кирәк, кайсы нәрсәдән файдалы икәнен үзеннән сораштык.	 — Дару үләннәрен үзләрен генә эчкәнгә караганда, берничәне кушып куллансаң яхшырак. Әйтик, йөткерүдән, буын сызлаудан файдалы нарат бөресе ашказаны авырткан, бөер эшчәнлегендә җитешсезлекләре булган кешегә киңәш ителми. Кычыткан суын да озак эчәргә ярамый. Ул канны куерта. Ә кычытканга бөтнек, имбир кушып эчсәң, үләннәр бер-берсен баланслый, зыянлы матдәләре кими, файдалы үзлекләре саклана, — ди Фирая апа. Үләннәрне экологик яктан чиста урыннарда яңгырсыз, коры көнне җыярга киңәш ителә. Юешләнгән үлән тиз чери. Үләннәрне дөрес саклау да мөһим. Кайберләрен порошок хәленә китерергә була. Бу рәвешле аны бал белән куллансаң да файдалы. Кемдер үләннәрне туңдыргычта катыра. Иң гади ысул — киптерү. 
	Эльвира МОЗАФФАРОВА	
Ирек мәйданы

	№ --- | 25.05.2022	


